Amoc

Amoc (Mikkâl Antti Morottaja ađai Kuobžâ-Saammâl Maati Mikkâl, š. juovlâmáánu 24. peeivi 1984, Aanaar, Suomâ) lii anarâš ráppájeijee. Nommâ Amoc puátá saanijn Aanar Master of Ceremony (Aanaar seremoniamiäštár). Amoc lii šoddâm tobdosin tast, et sun ráppáá anarâškielân. Sun keikkaastâl tyellitälli pirrâ Säämi já motomin meid Maadâ-Suomâst.

 Karrieer 
Amoc ráppááškuođij 1990-lovvoost. Sun raahtij vistig muáddi pitá suomâkielân, mutâ luvâttuvâst meridij molsođ kielâ anarâškielân. Sun lâi vuossâmuš, kote ráppááškuođij anarâškielân, já sáttá leđe, ete meid vuossâmuš sämikielâlâš ráppájeijee ubânâssân. 

Amoc vuossâmuš single "Šaali" almostui juovlâmáánu 13. peeivi 2006. Suu vuossâmuš studioalbum Amok-kaččâm, mii siskeeld single "Šaali", almostui kuovâmáánu 6. peeivi 2007. Skiäru pyevtittij Tuupa Records. 

Ive 2016 almostui uđđâ single "Kiälláseh", mon ohtâvuođâst almostui meid muusikvideo. Siämmáá ive loopâst almostui "Kuobârpoolvâ maŋa", mast lává kyessilávlon Sofia Jannok já Niillas Holmberg.

Tast maŋa Amocist láá almostum singleh jyehi nube ive. Ive 2018 single "Čuđeh" lâi ohtsâšpargo Niki Rasmusáin já Heidi Gauriloffáin. Single "Horagállis" almostui ive 2020, já tot lii vuosmuš single Amoc já Ailu Vale ohtsâš skiärun. Ive 2022 almostuvvii pittá "Steehlaž kååvas – Lássalávvu – Lasâláávu" já ton muusikvideo, moh láá meid uási Siida čáitálduv. Täin láá mieldi Ailu Valle, Hildá Länsman já Heidi Gauriloff. Pittá lii meid nubbe single Amoc já Ailu Vale ohtsâš skiärun Profelaččat. 

Ive 2024 Amoc já Yungmiqu almostittijn ohtsâš singles "Šamána".

Diskografia
 Studioalbumeh 
 2007 – Amok-kaččâm

 Singleh 
 2006 – "Šaali"
 2016 – "Kiälláseh" mieldi Ailu Valle
 2016 – "Kuobârpoolvâ maŋa" mieldi Sofia Jannok já Niillas Holmberg
 2018 – "Čuđeh" oovtâst Niki Rasmusáin já Heidi Gauriloffáin
 2020 – "Horagállis" oovtâst Ailu Vallein
 2022 – "Steehlaž kååvas" oovtâst Ailu Vallein, Hildá Länsmanáin já Heidi Gauriloffáin
 2024 – "Šamána" oovtâst Yungmiquin

 Fáádást eres soojijn 

 Amoc Yle artikkâlijn

Käldeeh

*
Luokka:Ive 1984 šoddâmeh